transnational illegal våbenhandel
Transnational illegal våbenhandel er en samlet betegnelse for en række forskellige forbrydelser, der alle omhandler den ulovlige overdragelse af våben. Våben er en fysisk vare, hvilket indebærer, at illegal våbenhandel er ulovlig varehandel. Begrebet illegal våbenhandel omfatter både ulovlige overdragelser af våben, der før overdragelsen, var lovlige, og våben, der før overdragelsen, var ulovlige.
Et af kendetegnene ved ulovlig våbenhandel er, at der kan være endog meget stor forskel på våbenlovgivningen i forskellige lande. Det gør sig både gældende i forhold til, hvilke våben der lovligt kan besiddes, og hvilke regler der gælder for overdragelse af våben, fx køb og salg af våben. Grænseoverskridende ulovlig våbenhandel omfatter dermed den internationale omsætning af våben, der gennemføres uden tilladelser og national kontrol; med andre ord illegalt. Illegal våbenhandel blev i 2021 anslået til at være den tredje mest udbredte kriminalitetsform på verdens plan.
Begrebet illegal våbenhandel omfatter i udgangspunktet illegal handel med enhver form for genstand, der i den relevante lovgivning er nærmere reguleret som et våben, eller hvad der kan sidestilles hermed. Der har traditionelt været særlig fokus på illegal handel med eksplosivstoffer, ammunition, håndvåben og lettere våben. Sidnævnte kaldes ofte SALW, der er en forkortelse af den samlede engelske betegnelse for våbentyperne (small arms and light weapons). Håndvåben er våben, der er egnet til individuel brug uden hjælp fra andre, fx pistoler, rifler og halv/helautomatiske våben. Lettere våben er våben, der er konstrueret til at blive anvendt af to eller flere personer sammen.
Ulovlig våbenhandel er tæt knyttet til anden transnational organiseret kriminalitet. Formaliserede kriminelle grupper og andre kriminelle aktører er ofte afhængige af adgangen til våben for at udføre deres ulovlige aktiviteter, fx begå kriminalitet og udøve magt samt at bekæmpe myndigheder eller konkurrerende grupper.
Mere end 50 % af alle drab på verdensplan begås med skydevåben. I forhold til drab begået som led i organiseret kriminalitet er tallet endnu højere.
Med et anslået gennemsnitligt drabstal på verdensplan relateret til organiseret kriminalitet og kriminelle grupper på ca. 65.000 i årene 2000-2017 resulterede organiseret kriminalitet i omtrent det samme antal drab om året som alle verdens væbnede konflikter tilsammen i samme periode.